Päätoimittaja Karvonen otti kantaa 3.12. Kalevan pääkirjoitussivulla valeuutisiin. Kirjoituksessaan hän tuntuu ihmettelevän sitä, miksi ihmiset epäilevät myös perinteistä mediaa valeuutisten levittämisestä.

Samalla Karvonen tyypilliseen tapaansa heittää piikin perussuomalaisten suuntaan. Heidän keskuudessaan median puolueettomuutta epäillään erityisesti.

Sitä Karvonen ei kuitenkaan ihmettele, miten on mahdollista, että lähes joka toinen uskoo perinteisen median tuottavan ainakin jonkin verran valheellisia uutisia. Luku on aika paljon suurempi kuin perussuomalaisten kannatuslukemat. Olisiko tässä perinteisellä medialla itsekritiikin paikka? Mistä nousee näinkin suuren joukon epäily perinteistä mediaa kohtaan?

Karvonen kirjoittaa, että mediaa epäilevät kutsuvat herkästi valeuutisiksi kaikkea sellaista, mikä ei vastaa heidän maailmankuvaansa. Voisiko olla mahdollista, että toimittajat – huolimatta siitä, että ovat muodollisesti sitoutuneet journalistisiin ohjeisiin – tuovat kuitenkin vahvasti esiin myös omaa maailmankuvaansa? Käyttävät niitä asiantuntijoita, jotka vastaavat heidän poliittisia näkemyksiään? Tuovat yksipuolisesti esiin vain yhden puolen asiasta? Liian usein toimittajat myös antavat oman mielipiteensä näkyä uutisoinnissa, jonka olettaisi olevan puolueetonta.

Viime kesänä Sunnuntaisuomalainen tutki toimittajien poliittisia asenteita. Kävi ilmi, että toimittajien suosikkipuolue on vihreät ja inhokki perussuomalaiset. Tämän kuka tahansa uutisia seuraava henkilö voi päätellä ilman tutkimustakin. Eikä päättelijän tarvitse olla perussuomalainen.

Arvoasetelmissa toimittajat tuntuvat jatkuvasti asettuvat laajalla rintamalla arvoliberaaliin leiriin halveksien arvokonservatiivisia näkemyksiä. Maailmankuvien ristiriita on selvä. Vaikutelma arvoiltaan punavihreästä mediasta ei ole hatusta vedetty.

En ole nähnyt yhtäkään juttua, jossa toimittajat olisivat harjoittaneet itsekritiikkiä toiminnastaan. Uskallan kuitenkin väittää, että yksi syy valemedian suosioon on se, että perinteinen media on luopunut puolueettomuudestaan. Journalistien ohjeissa sanotaan, että ”journalistin velvollisuus on pyrkiä totuudenmukaiseen tiedonvälitykseen.” Olisiko liikkaa vaadittu, että tähän sisällytettäisiin myös monipuolisuus ja puolueettomuus?

Pauli Uusikylä

Oulu

Lue lisää lukijoiden mielipiteitä päivän Kalevasta!

Näin lähetät mielipidekirjoituksen Kalevaan.